Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase tootespetsifikaadi olulise muudatuse heakskiitmise taotluse avaldamine

(2020/C 223/06)

Käesoleva dokumendi avaldamine annab õiguse esitada muutmistaotluse kohta vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise kuupäevast.

KAITSTUD PÄRITOLUNIMETUSE / KAITSTUD GEOGRAAFILISE TÄHISE TOOTESPETSIFIKAADI OLULISE MUUDATUSE HEAKSKIITMISE TAOTLUS

Muudatuse heakskiitmise taotlus kooskõlas määruse (EL) nr 1151/2012 artikli 53 lõike 2 esimese lõiguga

„Casciotta d’Urbino“

ELi nr: PDO-IT-0005-AM01 – 30.7.2018

KPN (X) KGT ()

1. Taotlejate rühm ja õigustatud huvi

Consorzio di Tutela Casciotta d’Urbino DOP [kaitstud päritolunimetuse „Casciotta d’Urbino“ kaitse konsortsium], Via Corbara, 81 – 61030 Colli Metauro (Pesaro e Urbino, Italia), tel +39 0721879832, faks +39 0721879807; e-post: casciottadiurbino@.it

Kaitstud päritolunimetuse „Casciotta d’Urbino“ kaitse konsortsiumi moodustavad juustu „Casciotta d’Urbino“ tootjad. Konsortsiumil on õigus esitada muutmistaotlus kooskõlas põllumajandus-, toidu- ja metsanduspoliitika ministeeriumi 14. oktoobri 2013. aasta dekreedi nr 12511 artikli 13 lõikega 1.

2. Liikmesriik või kolmas riik

Itaalia

3. Tootespetsifikaadi osa, mida muutmine hõlmab

☐ Toote nimetus

☒ Toote kirjeldus

☒ Geograafiline piirkond

☒ Päritolutõend

☒ Tootmismeetod

☐ Seos piirkonnaga

☒ Märgistus

☒ Muu: spetsifikaadi artiklid nimetatakse ümber ning lisatakse mõned artiklid nimetuse ja kontrolliasutuse kohta;

4. Muudatus(t)e liik

☐ Registreeritud KPNi või KGT tootespetsifikaadi muudatus, mis on määruse (EL) nr 1151/2012 artikli 53 lõike 2 kolmanda lõigu kohaselt oluline.

☒ Sellise registreeritud KPNi või KGT tootespetsifikaadi muudatused, mille koonddokumenti (või sellega võrdväärset) ei ole avaldatud ja mida ei käsitleta määruse (EL) nr 1151/2012 artikli 53 lõike 2 kolmanda lõigu kohaselt väikese muudatusena.

5. Muudatus(ed)

Kaitstud päritolunimetus „Casciotta d’Urbino“ registreeriti komisjoni määruse (EÜ) nr 1107/96 alusel nõukogu määruse (EMÜ) nr 2081/92 artiklis 17 sätestatud korras.

Kõnealuse kaitstud päritolunimetuse üksikasjad leiate 4. augusti 1993. aasta põllumajandus-, toidu- ja metsandusressursside ministeeriumi dekreedi kokkuvõttest ning viieleheküljelisest aruandest.

Seetõttu seisneb see muudatus asjaolus, et kogu nendes eri dokumentides sisalduv teave lisatakse tootespetsifikaati, viies seega spetsifikaadi määrusega vastavusse.

Toote kirjeldus

Muudatus hõlmab spetsifikaadi artiklit 2 (põllumajandus-, toidu- ja metsandusressursside ministeeriumi 4. augusti 1995. aasta dekreet), nüüd koonddokumendi punkt 3.2.

— Juusturataste kõrguse ülempiiri tuleb suurendada.

Praegu on sätestatud järgmine tekst:

„Ratta kõrgus 5–7 cm“

See tuleb asendada järgmisega:

„Ratta kõrgus 5–9 cm“

Nagu aastate jooksul tehtud inspekteerimised on näidanud, võib juusturatta kõrgus olla suurem kui praegu spetsifikaadis märgitud 7 cm, läbimõõdu ja kaalu nõuded jäävad samaks.

Seda mõõtu tuleb korrigeerida, et juustu ei saaks pidada nõuetele mittevastavaks üksnes tootespetsifikaadi koostamisel tehtud vea tõttu, peamiselt seepärast, et kättesaadavad andmed ei esindanud täielikult juustu „Casciotta d’Urbino“ valmistamise tegelikke asjaolusid.

— Lisatud on järgmine lause: „Juustude pinna katmiseks võib kasutada mis tahes ainet, mida lubavad kehtivad eeskirjad. See välispinnakate (koorik) ei ole söödav.“

Ehkki see tava, mida mõned juustuvalmistajad kasutavad, ei ole praeguse spetsifikaadiga keelatud, tundub soovitatav lisada see sõnaselge viide.

Geograafiline piirkond

Geograafilist piirkonda on kohandatud, et kajastada haldusmuudatusi, täpsustades, et mõned omavalitsusüksused kuuluvad Rimini provintsi. Spetsifikaadi artikkel 1 (põllumajandus-, toidu- ja metsandusressursside ministeeriumi 4. augusti 1995. aasta dekreet), kokkuvõtte punkt f, koonddokumendi punkt 4.

Praegune sõnastus:

„Juustu „Casciotta d’Urbino“ valmistatakse ja laagerdatakse Pesaro e Urbino provintsis, mis on ka kasutatud piima päritolupiirkond.“

See tuleb asendada järgmisega:

„Juustu „Casciotta d’Urbino“ valmistatakse ja laagerdatakse Pesaro e Urbino provintsis, samuti Rimini provintsis Novafeltria, Talamello, Sant’Agata Feltria, Casteldelci, Maiolo, San Leo ja Pennabilli omavalitsusüksustes. See on ka tootmiseks kasutatava piima päritolupiirkond.“

Geograafiline piirkond ise pole muutunud, kuid mõned omavalitsusüksused, mis moodustasid nimetuse registreerimise ajal osa Pesaro e Urbino provintsist, kuuluvad nüüd Rimini provintsi.

Päritolutõend

Lisada tuleb päritolutõendi artikkel, mis kehtivas tootespetsifikaadis puudub.

See artikkel on järgmine:

„Artikkel 4

Päritolutõend

Tootmisprotsessi iga etappi jälgitakse ning kõik sissetulevad ja väljaminevad tooted dokumenteeritakse. See tagab toote jälgitavuse, millele aitab kaasa ka põllumajandustootjate, juustutootjate, laagerdumisruumide, portsjoniteks lõikajate ja pakendajate registreerimine kontrolliasutuse peetavates registrites ning kõigi toodetud koguste viivitamatu deklareerimise tagamine. Kontrolliasutus kontrollib kõiki registrites loetletud isikuid ja üksusi vastavalt spetsifikaadi tingimustele ning asjakohasele kontrollikavale.“

Päritolutõendi kohta teabe lisamine viib tootespetsifikaadi vastavusse määrusega (EL) nr 1151/2012.

Tootmismeetod

— Tootespetsifikaadi artikli 2 esimest lõiku muudeti, jättes välja: — juustu kirjelduse kui „poolkeedetud juust“; — sõnad „kahest igapäevasest lüpsikorrast“.

Praegune sõnastus:

„„Casciotta d’Urbino“ on poolkeedetud juust, mis on valmistatud artiklis 3 kirjeldatud piirkonna piimast: 70–80 % täisrasvasest lambapiimast ning ülejäänud 20–30 % moodustab kahest päevasest lüpsikorrast saadud täisrasvane lehmapiim.“

asendatakse järgmisega:

„„Casciotta d’Urbino“ on juust, mis on valmistatud artiklis 3 kirjeldatud piirkonna piimast: 70–80 % täisrasvasest lambapiimast ning ülejäänud 20–30 % moodustab täisrasvane lehmapiim.“

Sõna „poolkeedetud“ eemaldamise põhjus on asjaolu, et „Casciotta d’Urbino“ ei vasta kõige laialdasemalt kasutatavates klassifitseerimistes määratluse „poolkeedetud juust“ (formaggio a pasta semicotta) nõuetele. Aastate jooksul on see määratlus tekitanud kontrollietapis teatavaid probleeme. Seetõttu parandab selle termini väljajätmine praeguses spetsifikaadis oleva ebatäpsuse ja ei muuda toote spetsiifikat ega omadusi.

Viite kaotamine kahele igapäevasele lüpsikorrale kajastab vajadust kehtestada robotlüpsisüsteemide kasutamise võimalus.

Nagu aastaid tehtud katsetused on näidanud, piisab sellest, kui kontrollida, kas juust vastab nõutud rasva ja kaseiini suhtarvule, tagamaks, et sellel on tootespetsifikaadis sätestatud omadused. Robotlüpsisüsteemide kasutamine ei mõjuta piima omadusi tehnilises ega teaduslikus mõttes ja parandab loomade heaolu standardeid.

— Spetsifikaati tuleb lisada kariloomade tõugude ja toitumise üksikandmed, mis on seni olnud ainult „Casciotta d’Urbino“ kaitse konsortsiumi dokumentide hulgas.

Tõuloendit, millele on viidatud „Casciotta d’Urbino“ nime registreerimiseks kasutatud toimikus, tuleb tegelikult käsitada registreerimise ajal põllumajandusettevõtetes esindatud lambatõugude esindusliku, mitte ammendava loeteluna.

Komisjoni toimikutes sisalduvates registreerimistaotlusele lisatud dokumentides ei ole mainitud veisetõuge, kuid on nimetatud järgmisi lambatõuge: Sarda, Sopravvissana, Gentile di Puglia, Vissana, Merino.

Tootjate liidu põhjalikumates ja üksikasjalikumates dokumentides on viidatud järgnevatele

lambatõugudele: Sarda, Sopravvissana, Gentile di Puglia, Merino, Comisana, Massese, Vissana, Cornella White, Fabrianese, Pinzirita ja nende tõugude ristandid;

veisetõugudele: Itaalia friisi, Itaalia pruun, Itaalia punasekirju, Jersey ja nende tõugude ristandid.

Seetõttu lisatakse spetsifikaadile pakutavas sõnastuses täielik loetelu lamba- ja veisetõugudest, kelle piima kasutatakse „Casciotta d’Urbino“ tootmiseks.

Samuti tehakse ettepanek lisada järgmised lambatõud: Delle Langhe, Lacuane ja Assaf.

Ülaltoodud tõugude lisamist õigustab ka nende kohandamine poolpüsihoonetesse. Tõepoolest, umbes kümme aastat on talumajapidamisi tabanud piirkonnas ringi liikuvate huntide sagedased ja kahjulikud rünnakud, isegi päevasel ajal, sundides põllumajandusettevõtjaid vähendama karjatamisperioode ning eelistama tõuge, mis on paremini kohandatud vajaduse korral hoonetes pidamiseks.

Lisatav uus tekst on järgmine:

„Lambatõud on: Sarda, Sopravvissana, Gentile di Puglia, Merino, Comisana, Massese, Vissana, Cornella White, Fabrianese, Delle Langhe, Lacaune, Assaf, Pinzirita ja nende tõugude ristandid.

Lehmapiim tuleb saada Itaalia friisi, Itaalia pruuni, Itaalia punasekirju, Jersey ja nende tõugude ristanditelt.

Loomasööda kohta märgitakse tekstis järgmist:

Kariloomi võib hoida hoones või pidada karjamaal.

Piimalehmade põhisööt, milleks on haljas- või kuivsööt ning kontsentreeritud või kontsentreerimata loomasööt, peab pärinema vähemalt 50 % ulatuses artiklis 3 määratletud päritolupiirkonnast, see kehtib lakteerivate lehmade, kinnislehmade ja üle seitsme kuu vanuste mullikate kohta. Vähemalt 75 % päevase söödaratsiooni kuivmassist peab koosnema söödast, mis on toodetud artiklis 3 määratletud piimatootmispiirkonnas. Lubatud sööt on: looduslike või ajutiste rohumaade haljassööt, söödataimed, rohumaal kuivatatud söödataimedest saadud hein, teraviljapõhk, silo, peenestatud rohi või kuivsilo. Lubatud loomasööt on: teraviljad ja teraviljatooted, maisist valmistatud õlikook, õliseemned ja nendest valmistatud tooted, mugulad ja juurköögiviljad, suhkrutööstusest pärit kuivsööt, sealhulgas melass ja/või sellest valmistatud tooted ainult tehnoloogiliste abiainete või maitsetugevdajatena, mitte üle 2,5 % igapäevase ratsiooni kuivainesisaldusest. Muu lubatud sööt: kaunviljade seemned ja kuivatatud jaanikaunad ning nendest valmistatud tooted, rasvad, kehtivate õigusaktidega lubatud mineraalsoolad ning kehtivate õigusaktidega lubatud sellised lisaained nagu vitamiinid, mikroelemendid, aminohapped, lõhnaained, antioksüdandid (lubatud on üksnes looduslike ja looduslikele vastavate antioksüdantide ja lõhnaainete kasutamine). Ka mitteaktiivse õllepärmi kasutamine toidu lisaainete eelsegudes on lubatud.

Lamba põhitoit koosneb söödast (haljas või konserveeritud), loomasöödast ja/või kontsentraatidest, millest vähemalt 50 % peab pärinema artiklis 3 määratletud päritolupiirkonnast. Vähemalt 75 % päevase söödaratsiooni kuivmassist peab koosnema söödast, mis on toodetud artiklis 3 määratletud piimatootmispiirkonnas.

Kummagi loomaliigi kuivsööt ei pärine täielikult geograafilisest piirkonnast, kuna järkjärgulise põllumajandusest loobumise ning geograafiliste ja ilmastikutingimuste tõttu ei ole see piirkond praegu võimeline rahuldama (ja seda ei saa eeldada ka tulevikus) põllumajandusettevõtete kogu loomasöödavajadust. Kuna piirkonna sees ei saa seda asendada muu esmaklassilise kvaliteediga kuivsöödaga, tuleb seetõttu lubada kasutada piirkonnast väljastpoolt pärit kuivsööta, kontsentraate ja täiendsööta. Nendel toodetel on suur lagunemis- ja lahustuvusaste (söödad, mille osakeste suurus on alla 0,8 cm) ning need annavad energiat (koosnevad peamiselt varusüsivesikutest, nagu tärklis) ja mikrobioomi jaoks kergesti kättesaadavat valku. Kuna nende roll piirdub füsioloogilise funktsiooniga selle mikrobioomi toetamiseks, ei mõjuta need piima ega „Casciotta d’Urbino“ omadusi. Rikkaliku kuivsöödapõhise ratsiooni sissevõtt, mille puhul päevanormis on piirkonnas toodetud vähemalt 75 % kuivsööda kuivainest, aitab kaasa tooraine ja lõpptoote keemilistele ja organoleptilistele omadustele. Seega on see oluline lüli tooraine, lõpptoote ja territooriumi vahel.“

See muudatus vastab vajadusele viia tootespetsifikaat vastavusse määrusega (EL) nr 1151/2012.

— Praeguse spetsifikaadi artikli 2 punkti a muutmine:

Selles artiklis täpsustatakse nüüd, et piim võib olla toorpiim või pastöriseeritud. Samuti on lubatud võimalus kasutada starterkultuure. Kohupiima ekstraheerimisele järgnevat etappi kirjeldav lause on samuti ümber sõnastatud.

Praegune sõnastus:

„Lamba- ja lehmapiima kalgendatakse umbes 35 °C juures vedela ja/või pulbristatud laabi abil. Juustud tuleb pressida käsitsi sobivatesse vormidesse, kasutades iseloomulikku meetodit.“

See tuleb asendada järgmisega:

„Toor- või pastöriseeritud lamba- ja lehmapiima kalgendatakse umbes 35 °C juures vedela ja/või pulbristatud laabi abil. Võib kasutada ka starterkultuure. Kohupiim tuleb panna sobivatesse vormidesse, et pressida välja vadak.“

Kuna praeguses spetsifikaadis ei ole kirjas, kas piim peab olema toorpiim või kuumtöödeldud, peeti vajalikuks lisada (ühtlasi nõuetekohase kontrolli võimaldamiseks), et kasutatav piim võib olla toorpiim või kuumtöödeldud. See on tegelikult alati olnud „Casciotta d’Urbino“ tootmise tava.

Viimastel aastatel on registreeritud piima mikrobioloogiliste näitajate üldist paranemist ning bakterite esinemine piimas on märkimisväärselt vähenenud, kuid selline areng võib tekitada probleeme piima kalgendumise ja laagerdumise etapis. Et need võimalikud probleemid lahendada, sisaldab spetsifikaat nüüd võimalust kasutada piimstarterkultuure.

— Artikli 2 punkti b on muudetud.

Praegune tekst on järgmine.

„Juustutootjad võivad juustusid kas kuivsoolata või vaheldumisi soolvees soolata ja kuivsoolata. Juustul tuleb lasta laagerduda 20–30 päeva temperatuuril 10–14 °C ja õhuniiskusel 80–90 %, olenevalt suurusest.“

See tuleb asendada järgmisega:

„Soolamine: Juustutootjad võivad juustusid kas kuivsoolata või soolvees soolata. Juustul tuleb lasta laagerduda 15–30 päeva temperatuuril 8–14 °C ja õhuniiskusel 80–90 %, olenevalt suurusest.“

Soolamismeetodite kirjeldus on ümber sõnastatud, minimaalset laagerdumisaega on lühendatud 20-lt 15-le päevale ja minimaalset laagerdumistemperatuuri on vähendatud 10 °C-lt 8 °C-le.

Kui tootjad kasutasid spetsifikaadis sõna „vaheldumisi“, oli nende kavatsus, et need kaks võimalust oleksid alternatiivid, st juustutootjad saavad valida nende kahe variandi vahel. Seetõttu otsustati selle tootmisetapi kirjeldust lihtsustada, et vältida väärarusaamu.

Juustutootjate poolt aastate jooksul kasutusele võetud tehnoloogia edusammud, sealhulgas kohandused, et vastata ELi tervishoiu- ja hügieenialastele õigusaktidele, on parandanud tootmisprotsessi nii, et „Casciotta d’Urbino“ tootespetsifikaadis sätestatud standardid on võimalik saavutada lühema laagerdumisajaga.

Laagerdumistemperatuuri vähendamine oli vajalik, kuna viimastel aastatel on täpsemate termomeetrite kasutamine kohtades, kus juustu „Casciotta d’Urbino“ laagerdatakse, toonud esile vajaduse see parameeter uuesti üle vaadata, et vältida „Casciotta d’Urbino“ omadustega toote nõuetele mittevastavust.

Seos piirkonnaga

Spetsifikaat peab sisaldama ka konkreetset artiklit seose kohta piirkonnaga, seni on see ilmunud ainult kokkuvõttes. Seetõttu tuleb teave, mis on saadud kokkuvõtte punktidest d ja f, lisada spetsifikaati artiklina 6 pealkirjaga „Seos geograafilise piirkonnaga“. Lisatud on ka teatavat teavet, nagu on ette nähtud ELi määruses.

Lisatav artikkel on järgmine:

„Artikkel 6

Seos geograafilise piirkonnaga

Geograafiline seos tuleneb konkreetsetest kohalikest mulla- ja kliimatingimustest, samuti põllumajandustavast, mida teostatakse peamiselt kohalikke karjamaid kasutades. Väga degradeerunud või degradeeruvate karjamaade otstarbekas kasutamine hoiab ära liigkasutuse ja parandab karjamaade omadusi, tagades suurema tasakaalu põllu- ja metsamajanduse ning karjakasvatuse vahel. Soodustav tegur on kultuuride viljelemise ekstensiivistamine, mis tagab põllu- ja metsamaa hoolduse ning lisaks iseloomustab selle koostist, andes piimale ja seega ka juustule selle iseloomuliku aroomi ning maitse. Märkimisväärsete inimtegurite hulka kuuluvad juustu ajalooline olemasolu ja selle levik määratletud piirkonnas.

Nimelt pärineb lamba- ja veisekasvatus juba 1500. aastast, mil Montefeltro ja Rovere hertsogite poliitika soosis seda, et piirata rändkarjatustava oma maadel.

Paljud renessansiajastust pärinevad tõendid tõendavad juustu ajaloolist olemasolu määratletud piirkonnas.

Toote eripära tuleneb selle suurusest, kaalust ja serva kõrgusest, mis on tihedalt seotud Urbania piirkonnas kasutatavate tüüpiliste terrakota- ja savivormidega, mis on suletud, kumera põhjaga ja vadaku tühjendamiseks mõeldud väikse avaga.

Veel üks väga spetsiifiline omadus on juustu tootmiseks kasutatava piimasegu koostis (70 % lambapiima ja 30 % lehmapiima)

Tootmistavad, sajanditepikkused traditsioonid ning kliima- ja keskkonnatingimused annavad sellele tootele erilised organoleptilised ja kaubanduslikud omadused. Juustul „Casciotta d’Urbino“ on õhuke koorik, mis tavaliselt omandab pärast laagerdumist õlgkollase värvi. Lõigates on sellel valkjas õlgkollast värvi juustumass, pehme ja mure tekstuur ning sellele on iseloomulikud ebaühtlaselt jaotunud väikesed augud ehk silmakesed (tuntud kui buchini, mis moodustuvad loodusliku gaasitootmise tulemusel). Kuna „Casciotta d’Urbino“ ei ole laagerdunud, säilitab see maitsed, mis on omased värskele piimale, mis väljendub eriti selgelt selle värskes ja aromaatses lõhnas. Juustul „Casciotta d’Urbino“ on magus, täidlane ja meeldivalt hapukas maitse, mis on tüüpiline lamba- ja lehmapiimale.“

Märgistus

Artiklit, milles on käsitletud toote märgistamist ja turustamist, tuleb laiendada (praeguse spetsifikaadi artikkel 3, kavandatud spetsifikaadi artikkel 8). Kaitstud päritolunimetuse logo tehniline kirjeldus, mis seni oli lisas, tuleb nüüd samuti lisada tootespetsifikaadi põhiossa.

Praegune sõnastus on järgmine.

Vabasse ringlusse lubamisel tuleb päritolunimetusega „Casciotta d’Urbino“ juust märgistada A lisas näidatud logoga (käesoleva dekreedi lahutamatu osa), mis tagab, et see vastab kõigile asjakohastele õiguslikele nõuetele.

See on asendatud järgmisega.

Kaitstud päritolunimetusega „Casciotta d’Urbino“ juustud lubatakse vabasse ringlusse kas tervikuna või portsjonitena.

Turustatava toote kahest lamedast küljest ühele tuleb kinnitada infomärgis.

Peale toote logo, ELi sümboli ja konkreetse sõnastuse (vastavalt ELi eeskirjadele) ning seadusega nõutava teabe peab see märgistus sisaldama selgete ja loetavate tähtedega ka järgmist:

— „Casciotta d’Urbino“, mida ei tohi tõlkida ja millele järgnevad suurtähed (DOP) (või KPN) või järgneb täispikalt tõlgitav sõnastus „Denominazione di Origine Protetta“ (kaitstud päritolunimetus);

— juustutootja, laagerdumiskohtade ja pakendaja nimi, ärinimi ning aadress.

Toodet võib müüa vaakumpakendatult, kas terviku või portsjonitena.

Märgistuses võib kasutada nime, ärinime või kaubamärki, tingimusel et neil ei ole kiitvat tähendust ja need ei eksita tarbijat. Kasutada võib ka muid kehtivate õigusaktide alusel lubatud tõeseid ja kontrollitavaid viiteid, kui need ei lähe vastuollu selle tootespetsifikaadi eesmärgi ega sisuga.

Logo koosneb lihtsast juusturatta kujutisest, millest on välja lõigatud neljandikusuurune portsjon. Juust on värvitud kahes õlgkollases toonis (Pantone 102 ja Pantone 100) ning kontuur on sinine (Pantone Reflex Blue).

Juusturatta alt paistab punast värvi (Pantone 032) pääsusabakujuline lint.

Logo ülaosas on poolringis sõnad „Casciotta d’Urbino“ (kirjatüüp Futura Bold, värvitoon Pantone Reflex Blue).

Logo võib kohandada eri otstarbeks.

See täiustab artiklit, lisades teavet, mis muudab selle terviklikumaks ja tarbijatele hõlpsamini mõistetavaks.

Muu

— Lisada tuleb artikkel toote nimetuse kohta, mis tootespetsifikaadis praegu puudub.

See artikkel on järgmine:

„Artikkel 1 Kaitstud päritolunimetust (KPN) „Casciotta d’Urbino“ võib kasutada ainult juustu puhul, mis vastab selles tootespetsifikaadis sätestatud tingimustele ja nõuetele.“

— Lisatud on konkreetne artikkel kontrolliasutuse kohta, mis kehtivas tootespetsifikaadis puudus.

See uus artikkel on järgmine:

„Artikkel 7

Inspekteerimised

Vastavalt määrusele (EL) nr 1151/2012 kontrollib kontrolliasutus, kas toode vastab spetsifikaadi nõuetele.

Marche toidu- ja põllumajandusteenuste agentuuri (ASSAM) riiklik kontrolliv ametiasutus (APC) kontrollib, kas toode vastab spetsifikaadi nõuetele (Via dell’Industria n. 1 I-60027 Osimo Stazione (Ancona, Italia), tel +39 0718081, faks +39 07185979, e-post direzione@assam.marche.it).“

See muudatus vastab vajadusele viia tootespetsifikaat vastavusse määrusega (EL) nr 1151/2012.

— Spetsifikaadi artiklid on ümber nimetatud ja lisatud on mõned artiklid kontrolliasutuse kohta; seetõttu on spetsifikaat nüüd struktureeritud järgmiselt:

artikkel 1, nimetus; artikkel 2, toote omadused; artikkel 3, tootmispiirkond; artikkel 4, päritolutõend; artikkel 5, tootmismeetod; artikkel 6, seos geograafilise piirkonnaga; artikkel 7, inspekteerimised; artikkel 8, pakendamine ja märgistamine.

See muudatus võimaldab koondada spetsifikaati kogu määruses nõutud teabe, tehes selle loetavamaks.

KOONDDOKUMENT

„CASCIOTTA D’URBINO“

ELi nr: PDO-IT-0005-AM01 – 30.7.2018

KPN (X) KGT ()

1. [KPN või KGT] nimetus(ed)

„Casciotta d’Urbino“

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.3. Juust

3.2. Punktis 1 esitatud nimetusele vastava toote kirjeldus

Vabasse ringlusse lubamisel peavad kaitstud päritolunimetusega „Casciotta d’Urbino“ juustul olema järgmised omadused:

kuju: madal silindriline, ümarate külgedega juusturatas;

mõõtmed: läbimõõt 12–16 cm ja kõrgus 5–9 cm;

kaal olenevalt suurusest 800–1 200 g;

välimus: umbes 1 mm õhuke koorik, laagerdumisprotsessi lõpus õlgkollast värvi;

juustumass: pehme ja murenev sisemine konsistents, ebaühtlaselt jaotunud väikesed augud ehk silmakesed, lõigates on valkja õlgkollase värvusega;

maitse: mahe maitse, mis on tüüpiline konkreetsetele kasutatavatele juustutootmistavadele;

rasvasisaldus kuivaines: vähemalt 45 %. Toodet kasutatakse lauajuustuna.

Juustu pinna võib katta mis tahes ainega, mida kehtivad eeskirjad lubavad. See välispinnakate (koorik) ei ole söödav.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

„Casciotta d’Urbino“ on juust, mille koostisest 70–80 % moodustab täisrasvane lambapiim ja ülejäänud 20–30 % täisrasvane lehmapiim.

Lubatud lambatõud on: Sarda, Sopravvissana, Gentile di Puglia, Merino, Comisana, Massese, Vissana, Cornella White, Fabrianese, Delle Langhe, Lacaune, Assaf, Pinzirita ja nende tõugude ristandid;

Lehmapiim tuleb saada Itaalia friisi, Itaalia pruuni, Itaalia punasekirju ja Jersey tõult ning nende tõugude ristanditelt.

Kariloomi võib hoida hoones või pidada karjamaal.

Vähemalt 50 % piimalehmade põhisöödast, mis koosneb haljas- või kuivsöödast ning kontsentreeritud või kontsentreerimata loomasöödast ning mida söödetakse lakteerivatele lehmadele, kinnislehmadele ja üle seitsme kuu vanustele mullikatele, peab pärinema punktis 4 määratletud päritolupiirkonnast. Vähemalt 75 % päevase söödaratsiooni kuivmassist peab koosnema söödast, mis on toodetud punktis 4 määratletud geograafilises piirkonnas. Lubatud sööt on: looduslike või ajutiste rohumaade haljassööt, söödataimed, rohumaal kuivatatud söödataimedest saadud hein, teraviljapõhk, silo, peenestatud rohi või kuivsilo. Lubatud loomasööt on: teraviljad ja teraviljatooted, maisist valmistatud õlikook, õliseemned ja nendest valmistatud tooted, mugulad ja juurköögiviljad, suhkrutööstusest pärit kuivsööt, sealhulgas melass ja/või sellest valmistatud tooted ainult tehnoloogiliste abiainete või maitsetugevdajatena, mitte üle 2,5 % igapäevase ratsiooni kuivainesisaldusest. Muu lubatud sööt: kaunviljade seemned ja kuivatatud jaanikaunad ning nendest valmistatud tooted, rasvad, kehtivate õigusaktidega lubatud mineraalsoolad ning kehtivate õigusaktidega lubatud sellised lisaained nagu vitamiinid, mikroelemendid, aminohapped, lõhnaained, antioksüdandid (lubatud on üksnes looduslike ja looduslikele vastavate antioksüdantide ja lõhnaainete kasutamine). Ka mitteaktiivse õllepärmi kasutamine toidu lisaainete eelsegudes on lubatud.

Vähemalt 50 % lammastele söödetavast põhitoidust (haljas või konserveeritud), loomasöödast ja/või kontsentraatidest, peab pärinema määratletud geograafilisest piirkonnast. Vähemalt 75 % päevase söödaratsiooni kuivmassist peab koosnema söödast, mis on toodetud punktis 4 määratletud piimatootmispiirkonnas.

Kummagi loomaliigi kuivsööt ei pärine täielikult geograafilisest piirkonnast, kuna järkjärgulise põllumajandusest loobumise ning geograafiliste ja ilmastikutingimuste tõttu ei ole see piirkond praegu võimeline rahuldama (ja seda ei saa eeldada ka tulevikus) põllumajandusettevõtete kogu loomasöödavajadust. Kuna piirkonna sees ei saa seda asendada muu esmaklassilise kvaliteediga kuivsöödaga, tuleb seetõttu lubada kasutada piirkonnast väljastpoolt pärit kuivsööta, kontsentraate ja täiendsööta. Nendel toodetel on suur lagunemis- ja lahustuvusaste (söödad, mille osakeste suurus on alla 0,8 cm) ning need annavad energiat (koosnevad peamiselt varusüsivesikutest, nagu tärklis) ja mikrobioomi jaoks kergesti kättesaadavat valku. Kuna nende roll piirdub füsioloogilise funktsiooniga selle mikrobioomi toetamiseks, ei mõjuta need piima ega „Casciotta d’Urbino“ omadusi. Rikkaliku kuivsöödapõhise ratsiooni sissevõtt, mille puhul päevanormis on piirkonnas toodetud vähemalt 75 % kuivsööda kuivainest, aitab kaasa tooraine ja lõpptoote keemiliste ja organoleptiliste omaduste saavutamisele. Seega on see oluline lüli tooraine, lõpptoote ja territooriumi vahel.

3.4. Tootmise erietapid, mis peavad toimuma määratletud geograafilises piirkonnas

Kõik tootmisprotsessi etapid (veiste kasvatamine, lüpsmine, juustu valmistamine ja laagerdumine) peavad toimuma määratletud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Kaitstud päritolunimetusega „Casciotta d’Urbino“ juustud lubatakse vabasse ringlusse kas tervikuna või portsjonitena. Toodet võib müüa vaakumpakendatult, kas terviku või portsjonitena.

3.6. Sellise toote märgistamise erieeskirjad, millele registreeritud nimetus viitab

Turustatava toote kahest lamedast küljest ühele tuleb kinnitada infomärgis.

Peale toote logo, ELi sümboli ja konkreetse sõnastuse (vastavalt ELi eeskirjadele) ning seadusega nõutava teabe peab see märgistus sisaldama selgete ja loetavate tähtedega ka järgmist:

— „Casciotta d’Urbino“, mida ei tohi tõlkida ja millele järgnevad suurtähed (DOP) (või KPN) või järgneb täispikalt tõlgitav sõnastus „Denominazione di Origine Protetta“ (kaitstud päritolunimetus);

— juustutootja, laagerdumiskohtade ja pakendaja nimi, ärinimi ning aadress.

Märgistuses võib kasutada nime, ärinime või kaubamärki, tingimusel et neil ei ole kiitvat tähendust ja need ei eksita tarbijat. Kasutada võib ka muid kehtivate õigusaktide alusel lubatud tõeseid ja kontrollitavaid viiteid, kui need ei lähe vastuollu selle tootespetsifikaadi eesmärgi ega sisuga.

Logo koosneb lihtsast juusturatta kujutisest, millest on välja lõigatud neljandikusuurune portsjon. Juust on värvitud kahes õlgkollases toonis (Pantone 102 ja Pantone 100) ning kontuur on sinine (Pantone Reflex Blue).

Juusturatta alt paistab punast värvi (Pantone 032) pääsusabakujuline lint.

Logo ülaosas on poolringis sõnad „Casciotta d’Urbino“ (kirjatüüp Futura Bold, värvitoon Pantone Reflex Blue).

Logo võib kohandada eri otstarbeks.

4. Geograafilise piirkonna täpne määratlus

Juustu „Casciotta d’Urbino“ valmistatakse ja laagerdatakse Pesaro e Urbino provintsis, samuti Rimini provintsis Novafeltria, Talamello, Sant’Agata Feltria, Casteldelci, Maiolo, San Leo ja Pennabilli omavalitsusüksustes. See on ka tootmiseks kasutatava piima päritolupiirkond.

5. Seos geograafilise piirkonnaga

Geograafiline seos tuleneb konkreetsetest kohalikest mulla- ja kliimatingimustest, samuti põllumajandustavast, mida teostatakse peamiselt kohalikke karjamaid kasutades. Väga degradeerunud või degradeeruvate karjamaade otstarbekas kasutamine hoiab ära liigkasutuse ning parandab karjamaade omadusi, tagades suurema tasakaalu põllumajanduse, metsanduse ja karjamaade vahel. Soodustav tegur on kultuuride viljelemise ekstensiivistamine, mis tagab põllu- ja metsamaa hoolduse ning lisaks iseloomustab selle koostist, andes piimale ja seega ka juustule selle iseloomuliku aroomi ning maitse. Märkimisväärsete inimtegurite hulka kuuluvad juustu ajalooline olemasolu ja selle levik määratletud piirkonnas.

Nimelt pärineb lamba- ja veisekasvatus juba 1500. aastast, mil Montefeltro ja Rovere hertsogite poliitika soosis seda, et piirata rändkarjatustava oma maadel.

Paljud renessansiajastust pärinevad tõendid tõendavad juustu ajaloolist olemasolu määratletud piirkonnas.

Toote eripära tuleneb selle suurusest, kaalust ja serva kõrgusest, mis on tihedalt seotud Urbania piirkonnas kasutatavate tüüpiliste terrakota- ja savivormidega, mis on suletud, kumera põhjaga ja vadaku tühjendamiseks mõeldud väikse avaga.

Veel üks väga spetsiifiline omadus on juustu tootmiseks kasutatava piimasegu koostis (70 % lambapiima ja 30 % lehmapiima)

Tootmistavad, sajanditepikkused traditsioonid ning kliima- ja keskkonnatingimused annavad sellele tootele erilised organoleptilised ja kaubanduslikud omadused. Juustul „Casciotta d’Urbino“ on õhuke koorik, mis tavaliselt muutub pärast laagerdumist õlgkollaseks. Lõigates on sellel valkjas õlgkollast värvi juustumass, pehme ja mure tekstuur ning ebaühtlaselt jaotunud väikesed augud ehk silmakesed (tuntud kui buchini, mis moodustuvad loodusliku gaasitootmise tulemusel). Kuna „Casciotta d’Urbino“ ei ole laagerdunud, säilitab see maitsed, mis on omased värskele piimale, mis väljendub eriti selgelt selle värskes ja aromaatses lõhnas. Juustul „Casciotta d’Urbino“ on magus, täidlane ja meeldivalt hapukas maitse, mis on tüüpiline lamba- ja lehmapiimale.

Viide tootespetsifikaadi avaldamisele

(Viitemääruse artikli 6 lõike 1 teine lõik)

Tootespetsifikaadi täielik tekst on saadaval järgmisel veebisaidil: http://www.politicheagricole.it/flex/cm/pages/ServeBLOB.php/L/IT/IDPagina/3335

või alternatiivse võimalusena:

otse põllumajandus-, toidu- ja metsanduspoliitika ministeeriumi kodulehel (www.politicheagricole.it), klõpsates „Qualità“ (ekraanil ülal paremal), seejärel „Prodotti DOP IGP STG“ (ekraanil vasakus ääres) ja lõpuks „Disciplinari di Produzione all’esame dell’UE“.

(1) ELT L 343, 14.12.2012, lk 1.